
רתימת הכוח והפוטנציאל של לימוד וחינוך המבוגרים למען עתיד איתן
תוכנית פעולה (Belem) 
פתח-דבר
1.
אנו, 156 המדינות החברות באונסק"ו, נציגי ארגוני החברה האזרחית, שותפים חברתיים, סוכנויות האו"ם, סוכנויות בין-ממשלתיות והמגזר הפרטי, התאספנו כאן ב-Belem do Para בברזיל בדצמבר 2009 כדי להשתתף בוועידה הבינלאומית השישית בנושא חינוך מבוגרים (CONFINTEA VI) על מנת להתרשם מן ההתקדמות בתחום לימוד וחינוך המבוגרים מאז CONFINTEA V. חינוך מבוגרים מוכר כיסוד חיוני של הזכות לחינוך ואנו זקוקים לתכנן דרך פעולה חדשה ודחופה על מנת לאפשר לכל הצעירים והמבוגרים לנצל זכות זו.
2.
אנו סוקרים פעם נוספת את תפקידו החיוני של לימוד וחינוך המבוגרים, כפי שפורט במהלך חמשת הוועידות הבינלאומיות בנושא חינוך מבוגרים (CONFINTEA I-V) מאז שנת 1949, ובוחרים כאחד לאמץ, מתוך תחושת דחיפות וכוונה לפעילות מואצת, את האג'נדה לימוד וחינוך המבוגרים.

3.
אנו מאמצים את הגדרת חינוך המבוגרים, אשר הוצגה לראשונה ב"המלצת ניירובי לפיתוח חינוך המבוגרים" משנת 1976 (Nairobi Recommendation on the Development of Adult Education), ואשר שופרה בהצהרת המבורג משנת 1997 (Hamburg Declaration), דהיינו, חינוך מבוגרים מתייחס "לסך תהליכי הלימוד המתמשכים, הן הפורמאליים והן אחרים, אשר באמצעותם אנשים המוגדרים כמבוגרים ע"י החברה מפתחים את כישוריהם, מעשירים את השכלתם ומשפרים את מיומנויותיהם הטכניות או המקצועיות או מסבים אותן לכיוונים חדשים על מנת לספק את צרכיהם ואת צרכי חברתם".

4.
לשיטתנו, יכולת קרוא-וכתוב הינה הבסיס החשוב ביותר עליו ניתן לבסס למידה מקיפה, משולבת וכוללנית לאורך ולרוחב חייהם של כלל הצעירים והמבוגרים. בהינתן היקפו של אתגר ידיעת הקרוא-וכתוב העולמי, אנו סבורים כי חיוני שנעצים את מאמצינו להבטיח כי יעדי ועדיפויות ידיעת הקרוא-וכתוב בקרב מבוגרים, כפי שאלו קודשו במסגרת "חינוך לכול" (EFA – Education for All), עשור ידיעת הקרוא-וכתוב של האומות המאוחדות (UNLD – United Nations Literacy Decade) ויוזמת ידיעת-הקרוא וכתוב להעצמה (LIFE – Literacy Initiative for Empowerment), הינם מיושמים בכל האמצעים האפשריים. 

5.
חינוך הצעירים והמבוגרים מאפשר ליחידים, ובפרט לנשים, להתמודד עם משברים חברתיים, כלכליים ופוליטיים וכן עם שינויי האקלים. על כן, אנו מכירים בתפקיד המפתח של לימוד וחינוך המבוגרים במימוש יעדי פיתוח המילניום (MDGs – Millennium Development Goals), החינוך לכול (EFA) ומדיניות האו"ם לפיתוח אנושי, חברתי, כלכלי, תרבותי וסביבתי בר-קיימא, לרבות השוויון בין המינים (CEDAW ופלטפורמת בייג'ינג לפעולה)
6.
על כן אנו מאמצים את תכנית Belem לפעולה, אשר תנחה אותנו במאמצינו לרתום את הכוח והפוטנציאל של לימוד וחינוך המבוגרים למען עתיד איתן עבור כלל האנושות.
לקראת למידה לאורך החיים (Lifelong Learning)
7.
התפקיד של למידה לאורך החיים הינו חיוני בהתמודדות עם סוגיות ואתגרים חינוכיים גלובאליים. למידה לאורך החיים "מן העריסה עד הקבר" הינה השקפת עולם, ועיקרון יסוד עבור כל צורות החינוך, המתבסס על ערכים ליבראליים, הומאניסטיים ודמוקרטיים; השקפה זו היא מושג חובק-כול ואינטגראלית לחזון החברה מבוססת-הידע. אנו מציינים בשנית את ארבעת יסודות הלמידה, כפי שהומלצו ע"י הוועידה הבינלאומית וחינוך במאה העשרים ואחת (International Commission on Education for the Twenty-first Century), דהיינו הלמידה כדי לדעת,  לעשות, להיות ולחיות יחדיו.
8.
אנו מכירים כי לימוד וחינוך המבוגרים מייצגים מרכיב חיוני בתהליך הלמידה לאורך החיים, אשר כולל רצף למידה, החל מן המסגרת הפורמאלית ועד למסגרת הבלתי-פורמאלית.


לימוד וחינוך מבוגרים מספק את צרכי הלימוד של אנשים צעירים, מבוגרים וקשישים. לימוד וחינוך מבוגרים מכסה מגוון רחב של תכנים,  נושאים כלליים, מקצועיים, ידיעת קרוא-וכתוב בקרב המשפה וחינוך משפחתי, אזרחות ותחומים רבים אחרים – כאשר סדר-העדיפות תלוי בצרכיה של המדינה.
9.
אנו משוכנעים ומלאי השראה ע"י תפקיד המפתח של הלמידה לכל החיים בהתמודדות עם סוגיות ואתגרים גלובאליים וחינוכיים. כמו כן, אנו סבורים כי לימוד וחינוך המבוגרים מצייד אנשים בידע ההכרחי, היכולות, המיומנויות, הכישורים והערכים הנדרשים לניצול ולקידום זכויותיהם וליכולת שליטתם בגורלם. לימוד וחינוך המבוגרים כמו כן הינם חיוניים למימוש הצדק והשוויון, להפחתת שיעורי העוני ולבניית חברות צודקות, סובלניות, ברות-קיימא ומבוססות-ידע.
המלצות
10.
אף שאנו מכירים בהישגים ובהתקדמות מאז CONFINTEA V, אנו מודעים לאתגרים אשר עדיין עומדים בפנינו. מתוך הכרה כי מימוש הזכות לחינוך עבור מבוגרים וצעירים תלויה בשיקולי מדיניות, ממשל, מימון, השתתפות, הכללה, צדק ואיכות, כפי שאלה הוצגו ב"הצהרת העדויות" (Statement of Evidence) המצורפת, אנו נחושים ליישם את ההמלצות להלן. בצל המכשולים הקיימים להרחבת ידיעת הקרוא-וכתוב, אנו ממליצים להעמיד את ההמלצות בנושא ידיעת הקרוא-וכתוב בקרב מבוגרים בראש סדר העדיפויות.
ידיעת קרוא-וכתוב בקרב מבוגרים
11.
ידיעת קרוא-וכתוב הינה התשתית החיונית המאפשרת לצעירים ומבוגרים לנצל הזדמנויות למידה בכל שלב ברצף הלמידה בחייהם. הזכות לידיעת קרוא-וכתוב מהווה חלק בלתי-נפרד מן הזכות לחינוך. זוהי דרישה מקדימה עבור פיתוח היכולת האישית, החברתית, הכלכלית והפוליטית.  ידיעת הקרוא-וכתוב הינה אמצעי חיוני לבניית יכולות האנשים להתמודד עם האתגרים והמורכבויות המתפתחות של החיים, התרבות, הכלכלה והחברה.


בהינתן נחיצותו והיקפו של אתגר אי-ידיעת קרוא-וכתוב, ובזבוז המשאבים והפוטנציאל האנושיים הנגזר ממנו, חיוני שנגביר את מאמצינו לצמצם את אי ידיעת קרוא-וכתוב ב-50 אחוזים מן השיעורים שנרשמו בשנת 2000 עד לשנת 2015 (יעד EFA מס' 4 והתחייבויות בינלאומיות אחרות), כאשר מטרתנו הסופית היא מניעת ושבירת מעגל ידיעת הקרוא-וכתוב הדלה ויצירת עולם עשיר בהשכלה.


למימוש מטרה זו, אנו מתחייבים כדלקמן:

(א)
להבטיח כי כל ההערכות והמידע יכירו בידיעת קרוא-וכתוב כרצף;

(ב)
לפתח מפת דרכים בעלת יעדים ומועדים סופיים ברורים להתמודדות עם האתגר בהתבסס על הערכות מעמיקות של ההתקדמות שהושגה, המכשלות אשר התעוררו ונקודות התורפה שזוהו;
(ג)
לגייס ולהעצית משאבים פנימיים וחיצוניים ומומחיות ליישום תוכניות להרחבת ידיעת הקרוא-וכתוב בהיקפים, טווחים, רמות כיסוי ואיכות רבים יותר על מנת לעודד תהליכים אינטגראליים ותהליכים לטווח-הבינוני וכדי להבטיח כי בני-האדם ירכשו רמת ידיעת קרוא-וכתוב ברת-קיימא;
(ד)
לפתח יכולת הקניית ידיעת קרוא-וכתוב רלוונטית ומותאמת לצרכי הלומדים והמובילה לידע פונקציונאלי ובר-קיימא, כישורים וכשירויות של המשתתפים המאפשרים להם להמשיך ולהיות לומדים לאורך חייהם, אשר הישגיהם מוכרים ע"י שיטות וכלי הערכה מתאימים;

(ה)
למקד מאמצי הקניית ידיעת קרוא-וכתוב בקרב אוכלוסיית הנשים ואוכלוסיות מקופחות, לרבות אוכלוסיות ילידיות ואסירים, תוך התמקדות כללית באוכלוסיות כפריות;
 (ו)
לפתח אינדיקאטורים ומטרות בינלאומיות לידיעת קרוא-וכתוב;

(ז)
לסקור סיסטמתית ולדווח על היקף ההתקדמות, בין היתר בנושאי ההשקעה והתאמת המשאבים הזמינים להקניית ידיעת קרוא-וכתוב במדינות שונות ובמישור הבינלאומי, ע"י הכללת פרק מיוחד בדו"ח המעקב הגלובאלי של ה-EFA (EFA Global Monitoring Report);

 (ח)
לתכנן וליישם חינוך, הכשרה ופיתוח כישורים מתמשכים מעבר לכישורי הקריאה והכתיבה הבסיסיים, אשר נתמכים ע"י סביבה יודעת קרוא-וכתוב עשירה.
מדיניות
12.
מדיניות ואמצעי חקיקה לחינוך מבוגרים נדרשים להיות מקיפים, כוללניים ומשולבים בפרספקטיבת למידה לאורך ולרוחב החיים, בהתבסס על גישות כלל- ובין-מגזריות, תוך שהם מכסים ומקשרים את כל מרכיבי הלימוד והחינוך.
ליישום מטרה זו, אנו מתחייבים כדלקמן:
(א)
לפתח וליישם נהלי מדיניות מתוקצבים, תוכניות ממוקדות וחקיקה אשר מטרתם להתמודד עם סוגיות ידיעת קרוא-וכתוב בקרב מבוגרים, חינוך עבור צעירים ומבוגרים ולמידה לכל החיים;

(ב)
לפתח תוכניות פעולה ממוקדות וקונקרטיות ללימוד וחינוך מבוגרים המשולבים כחלק מיעדי פיתוח מילניום (MDGs), תוכנית החינוך לכול (EFA) ומיזם עשור ידיעת קרוא-וכתוב של האומות המאוחדות (UNLD), וכן תוכניות פיתוח ארציות ואזוריות אחרות, וכן עם יוזמת ידיעת-קרוא וכתוב להעצמה (LIFE) ככל שיתקיימו;
 (ג)
להבטיח הכללת לימוד וחינוך המבוגרים ביוזמת "או"ם אחד" (ONE United Nations);
 (ד)
לקבוע מנגנוני תיאום מתאימים, כגון וועדות מעקב המערבות את כלל בעלי העניין הפעילים בתחום לימוד וחינוך המבוגרים;
 (ה)
לפתח ולשפר מבנים ומנגנונים להכרת, אימות והסמכת כל צורות הלמידה תוך קביעת מסגרות שקילות (equivalency).
מינהל
13.
נורמות מינהל טובות מקדמות את יישום מדיניות לימוד וחינוך המבוגרים בדרכים יעילות, שקופות, אחראיות ושוויוניות. ייצוג ע"י והשתתפות של כלל בעלי העניין הינם הכרחיים להבטחת ההיענות לצרכי כלל הלומדים, ובפרט אלה מעוטי היכולת.
למימוש מטרה זו, אנו מתחייבים כדלקמן:
 (א)
ליצור ולתחזק מנגנונים של מעורבות רשויות ציבוריות בכלל הרמות האדמיניסטרטיביות, ארגוני חברה אזרחית, פרטנרים סוציאליים, המגזר הפרטי, ארגוני מורים ותלמידים לחינוך מבוגרים במהלך הפיתוח, היישום וההערכה של נהלי מדיניות ותוכניות ללימוד וחינוך מבוגרים;
 (ב)
לנקוט באמצעים בוני-יכולת שמטרתם לתמוך במעורבות הבונה והמושכלת של ארגוני חברה אזרחית, ארגוני תלמידים ומורים לחינוך מבוגרים, ככל שישים, בפיתוח, ביישום ובהערכת נהלי מדיניות ותוכניות;
 (ג)
לקדם ולתמיכה בשיתוף הפעולה התוך-מגזרי והבין-משרדי;
 (ד)
לקדם שיתוף פעולה בין-ארצי באמצעות מיזמים ורשתות לשיתוף ידע ומידע חדשניים.
מימון
14.
לימוד וחינוך מבוגרים מייצגים השקעה יקרת-ערך אשר מביאה תועלות חברתיות על-ידי יצירת חברות דמוקרטיות, שלוות, כוללניות, יצרניות, בריאות וברות-קיימא יותר. השקעה כלכלית משמעותית הינה חיונית להבטחת איכות הלימוד והחינוך למבוגרים.


למימוש מטרה זו, אני מתחייבים כדלקמן:
(א)
להאיץ ההתקדמות לעבר מימוש המלצת CONFINTEA V להגיע להקצאה של לפחות 6% מן התל"ג למטרות חינוך, ולשאוף להגברת ההשקעה בלימוד ובחינוך למבוגרים;
 (ב)
להרחיב המשאבים והתקציבים החינוכיים הקיימים בקרב כלל המחלקות הממשלתיות כדי לעמוד ביעדיה של אסטרטגיית לימוד חינוך מבוגרים משולבת;
 (ג)
לבחון ולפתח תוכניות מימון בין-ארציות להקניית ידיעת קרוא-וכתוב ולחינוך מבוגרים, לאור הפעולות אשר ננקטו בתוכנית הלמידה לאורך החיים של האיחוד האירופי (EU Lifelong Learning Programme);
(ד)
ליצור תמריצים לגיוס משאבים חדשים למימון, כמו למשל מן המגזר הפרטי, ארגונים בלתי-ממשלתיים, קהילות ויחידים, מבלי לגרוע בעקרונות השוויון וההכללה;
 (ה)
לתעדף ההשקעה בחינוך לאורך החיים עבור נשים, אוכלוסיות כפריות ואנשים עם מוגבלויות.

על מנת לקדם אסטרטגיות אלה, אנו קוראים לשותפינו לפיתוח בינלאומי:
(ו)
לעמוד בהתחייבותם לסגירת הפערים הכלכליים המונעים את מימוש כלל יעדי מיזם החינוך לכול, ובפרט יעדים 3 ו-4 (לימוד צעירים ומבוגרים, ידיעת קרוא-וכתוב בקרב מבוגרים);
 (ז)
להגביר המימון והתמיכה הטכנית של תוכניות להקניית ידיעת קרוא-וכתוב בקרב מבוגרים ותוכניות ללימוד וחינוך מבוגרים, ולבחון אפשרות השימוש במנגנוני מימון אלטרנטיביים, כגון העברת או ביטול חוב;
 (ח)
לדרוש מתוכניות המגזר החינוכי המוגשות למיזם המסלול המואץ (Fast Track Initiative – FTI) לכלול פעולות קונקרטיות המקדמות את והשקעה בידיעת קרוא-וכתוב בקרב מבוגרים.
השתתפות, הכללה וצדק
15.
חינוך כוללני הינו חיוני למימוש פיתוח אנושי, חברתי וכלכלי. ציוד כלל האנשים ביכולת לפתח את הפוטנציאל שלהם תורם באופן משמעותי לעידודם לחיים משותפים בהרמוניה ובכבוד. לא תיתכן אפליה בהתבסס על גיל, מגדר, מוצא אתני, מעמד מהגרים, שפה, דת, מוגבלות, כפריות, זהות או אוריינטציה מינית, עוני, חוסר בית או מאסר. קיימת חשיבות מיוחדת למאבק בהשפעות המצטברות של חסרונות משולבים. יש לנקוט באמצעים כדי להגביר את המוטיבציה ואת הגישה עבור כלל הציבור.
למימוש מטרה זו, אנו מתחייבים כדלקמן:
(א)
לקדם ולהעצים גישה שוויונית ל- והשתתפות בלימוד ובחינוך המבוגרים, ע"י שדרוג תרבות הלמידה וביטול המחסומים להשתתפות;
(ב)
לקדם ולתמוך בגישה שוויונית יותר ולהשתתפות בלימוד ובחינוך מבוגרים באמצעות הנחיות ומידע מכוונים- ומתוכננים-היטב, וכן באמצעות פעילויות ותוכניות כגון "שבוע התלמיד המבוגר" (Adult Learners’ Weeks) ופסטיבלי למידה;
 (ג)
לתכנן מענה עבור קבוצות מזוהות המצויות בסכנת קושי משולב, ובפרט בשלבי הבגרות המוקדמים;
 (ד)
ליצור מרחבי ומרכזי לימוד קהילתיים רב-תכליתיים ולשפר הגישה והשתתפות במגוון רחב של תוכניות לימוד וחינוך מבוגרים לנשים, תוך התייחסות לדרישות הפרטניות של אורח-החיים המאפיין את המגדר;
 (ה)
לתמוך בפיתוח ידיעת קרוא-וכתוב בשפות המקומיות השונות ע"י פיתוח תוכניות, שיטות וחומרים רלוונטיים המכירים ומעריכים את התרבויות, הידע ומתודולוגיות של הילידים, תוך פיתוח מתאים של תוכניות ללימוד שפה שנייה המשמשת לתקשורת רחבה יותר;

(ו)
לתמוך כלכלית בהתמקדות הסיסטמית בקבוצות מעוטות יכולת (לדוגמה, ילידים, מהגרים, אנשים בעלי צרכים מיוחדים וכפריים) בכלל הגישות המדיניות החינוכית, אשר עשויים לכלול תוכניות המיושמות ללא תשלום או במימון ממשלות, עם תמריצים ללמידה כגון מלגות, פטור משכ"ל וחופשות לימודים בתשלום;

(ז)
להעניק חינוך למבוגרים בבתי-הסוהר בכלל הרמות המתאימות;
 (ח)
לאמץ גישה הוליסטית ומשולבת, לרבות מנגנון לזיהוי בעלי עניין וחובות הממשלה בשיתוף עם ארגוני החברה האזרחית, בעלי עניין בשוק העבודה, תלמידים ומחנכים;
 (ט)
לפתח מענה חינוכי יעיל עבור מהגרים ופליטים כהתמקדות מרכזית עבור עבודת הפיתוח.
איכות
16.
איכות בלמידה ובחינוך הינה קונספט ונוהג הוליסטי ורב-מימדי הדורש תשומת לב תמידית ופיתוח מתמשך. עידוד תרבות האיכות בלימוד מבוגרים דורש תכנים ואמצעי העברה רלוונטיים, הערכות צרכים המתמקדות בתלמידים, רכישת כישורים וידע נרחבים, הכשרת מחנכים מקצועיים, העשרת סביבות למידה ואת העצמתם של יחידים וקהילות.

למימוש מטרה זו, אנו מתחייבים כדלקמן:
(א)
לפתח קריטריוני איכות עבור תוכניות לימוד, תכנים חינוכיים ומתודולוגיות חינוכיות בתוכניות חינוך למבוגרים, תוך התייחסות לתוצאות ולמדדי השפעה;
 (ב)
להכיר במגוון ובפלורליזם של ספקי החינוך;
 (ג)
לשפר תנאי ההכשרה, בניית-יכולות והתעסוקה והמקצועיים של מחנכים בחינוך מבוגרים, באמצעות הקמת שותפויות עם מוסדות להשכלה גבוהה, ארגוני מורים וארגוני חברה אזרחית;
 (ד)
לפתח קריטריונים להערכת ביצועי ההוראה של מבוגרים ברמות השונות;
 (ה)
להגדיר אינדיקטורים מדויקים לאיכות;
 (ו)
להעניק תמיכה רבה יותר למחקר אינטרדיסציפלינרי סיסטמתי בתחום חינוך ולימוד המבוגרים, אשר יגובו ע"י מערכות ניהול מידע לאיסוף, ניתוח והפצה נתונים ונוהגים מיטביים.
ניטור יישומה של תוכנית Belem לפעולה
17.
בהשראת רצוננו המשותף לחזק את חינוך ולימוד המבוגרים הן בארצותינו והן במישור הבינלאומי, אנו מתחייבים ליישם אמצעי דיווח וניטור הבאים. אנו מכירים בצורך בנתונים כמותיים ואיכותניים תקפים ואמינים אשר ישכילו את תהליך קביעת המדיניות שלנו בתחום לימוד וחינוך המבוגרים. העבודה עם שותפינו בעיצוב ויישום מנגנונים סדירים לתיעוד ולמעקב ברמה הלאומית והבינלאומית הינה חיונית למימוש תוכנית Belem לפעולה.

לממוש מטרה זו, אנו מתחייבים כדלקמן:
(א)
להשקיע בתהליך פיתוח מערכת של אינדקטורי נתונים ברי-השוואה למדידת ידיעת קרוא-וכתוב כרצף ועבור חינוך המבוגרים;
(ב)
לאסוף ולנתח נתונים ומידע שגרתי בנושא ההשתתפות וההתקדמות בתוכניות לחינוך מבוגרים, המחולקים לפי מגדר וגורמים אחרים, אשר ישמשו להערכת השינויים לאורך זמן ולשיתוף נוהגי עבודה מיטביים;
 (ג)
להקים מנגנון ניטור סדיר להערכת יישום ההתחייבויות לפי CONFINTEA VI;
 (ד)
להמליץ על הכנת דוח התקדמות תלת-שנתי אשר יוגש לאונסקו;
 (ה)
להקים מנגנונים אזוריים לניטור בעלי מדדים ואינדיקאטורים ברורים.
 (ו)
לנסח דוח התקדמות ארצי עבור תסקיר החציון השנתי של CONFINTEA VI, אשר יחפוף לקו הזמן של EFA ו-MDG בשנת 2015;
 (ז)
לתמוך בשיתוף הפעולה South-South עבור דוח המעקב של MDG ו-EFA בתחומי ידיעת קרוא-וכתוב בקרב מבוגרים, חינוך מבוגרים ולמידה לאורך החיים;
 (ח)
לנטר שיתופי פעולה בתחום החינוך למבוגרים בדיסציפלינות השונות ובמגזרים השונים, כגון חקלאות, בריאות ותעסוקה.

על מנת לתמוך בביצוע דוח המעקב והניטור ברמה הבינלאומית, אנו קוראים לאונסקו לפעול כדלקמן:
 (ט)
להעניק תמיכה למדינות חברות על-ידי תכנון ופיתוח מערכת ניהול מידע נגישה ופיתוחה על מנת לאסוף נתונים וחקר מקרים, שהמדינות החברות תתרומנה לה. 
 (י)
לפתח הנחיות על מדדי הביצוע החינוכיים, לרבות אלו המודדים לימוד פורמאלי ובלתי-פורמאלי, וזאת על מנת להעניק להן הכרה ותיקוף;
 (יא)
לתאם, באמצעות הארגון ללימוד לאורך החיים (UNESCO Institute for Lifelong Learning), בשיתוף עם מוסד הסטטיסטיקה (UNESCO Institute for Statistics), תהליך ניטור ברמה הגלובאלית בו יבוצע מעקב ואשר באמצעותו ידווח באופן תקופתי על ההתקדמות בתחום הלימוד והחינוך למבוגרים;
 (יב)
לנסח, על בסיס זה, "דוח גלובאלי על לימוד וחינוך מבוגרים" (Global Report on Adult Learning and Education (GRALE)) במרווחי זמן סדירים;
 (יג)
לסקור ולעדכן, עד שנת 2012, את המלצות ניירובי בדבר פיתוח חינוך המבוגרים" (1976).
נספח: הצהרת העדויות




טיפול בסוגיות ובאתגרים גלובאליים וחינוכיים
1.
לימוד וחינוך מבוגרים משחק תפקיד חיוני במענה לאתגרים תרבותיים, כלכליים, פוליטיים וחברתיים עכשוויים. עולמנו הגלובאלי סלל את הדרך להזדמנויות רבות, וביניהן האפשרות ללמוד ממגוון תרבויות עשיר וחסר גבולות. עם זאת, אי-השוויון המתרחב הפך למאפיין דומיננטי בתקופתנו. חלקים נרחבים מן האוכלוסייה העולמית מצויים תחת עוני, כאשר 43.5% משתכרים בשיעור של 2 דולר אמריקאי ליום. מרבית עניי העולם מתגוררים באזורים כפריים. חוסר-האיזון הדמוגרפי המובהק, המתבטא בקיומן אוכלוסיות צעירות ענפות בדרום לעומת אוכלוסיות מבוגרות בצפון, הולך ומחמיר עקב מגמת הגירה רחבת-היקף מאזורים עניים לאזורים עשירים –בתוך ובין מדינות – ולזרם המוני פליטים עקורים. אנו מתמודדים עם גישה בלתי שוויונית למזון, מים ואנרגיה, וההידרדרות האקולוגית מאיימת על עצם קיומנו בטווח הרחוק. במקביל למחסור החומרי המאפיין לעתים קרובות את העוני, קיים גם המחסור בכישורים וביכולות המונע את תפקודה התקין של החברה. מספר גבוה באופן בלתי-נסבל של ילדים בימינו צפויים למצוא עצמם מחוסרי-תעסוקה בצעירותם, בעוד מספר הולך וגדל של אנשים צעירים ה"מנותקים" חברתית, כלכלית ופוליטית, החשים שאין להם כל חלק ועניין בחברה.

2.
אנו מתמודדים עם שינויים מבניים בשווקי הייצור והעבודה, באי-וודאויות וחרדות הולכות וגדלות בחיי היום-יום, קשיים בהשגת הבנה הדדית ועתה גם משבר כלכלי עולמי ההולך ומעמיק בו- זמנית. הגלובליזציה וכלכלת הידע מכריחה אותנו לעדכן ולהתאים את כישורינו ויכולותינו לסביבת עבודה, ארגון חברתי וערוצי תקשורת חדשים. סוגיות אלה ודרישות חינוך קולקטיביות ופרטניות דחופות, מציבים בסימן שאלה את הנחותינו בתחום זה גם לגבי היבטים של יסודות מערכות החינוך הקיימות של השקפותינו הנוכחיות.

3.
בארצות רבות, ידיעת קרוא-וכתוב בקרב מבוגרים נותרת אתגר מהותי: 774 מיליון מבוגרים (שני שליש מהם נשים) חסרים ידיעת קרוא-וכתוב בסיסית, וקיים חסר ביצוע הולם של תוכניות להקניית ידיעת קרוא-וכתוב ותוכניות לרכישת כישורי-חיים. באירופה, כמעט שליש מכוח העבודה מחזיק בשווה הערך לחינוך תיכוני, בעוד שני שליש מן העבודות החדשות הזמינות דורשות השכלה גבוהה. בארצות רבות בדרום, מרבית האוכלוסייה אינה זוכה אף להשכלה יסודית. בשנת 2006, כ-75 מיליון ילדים (מרביתם ילדות) נדרשו או לנשור מן הלימודים בטרם עת או לעולם לא ניגשו לבית הספר.  כמעט מחצית מילדים אלו מקורם באפריקה מדרום לסהרה ולמעלה מ-80% מהם באו מחברות חקלאיות.  המחסור ברלוונטיות חברתית של תוכניות הלימוד החינוכיות, המספרים הבלתי-מספקים ובמקרים מסוימים, ההכשרה הבלתי מספקת של המחנכים, הדלות בשיטות ובחומרים חדשניים והמחסומים מכל הסוגים פוגעים ביכולת של מערכות החינוך הקיימות להעניק לימוד איכותי אשר באפשרותו להתמודד עם פערי השוויון בחברותינו. 

4.
התקיימו מאמצים בינלאומיים מרוכזים להתמודדות עם האתגרים הללו. חלה התקדמות בהשגת יעדי החינוך לכל (EFA.) משנת 2000, זאת בעזרת שיתוף פעולה ממשלתי בסיוע סוכנויות האו"ם, ארגוני חברה אזרחית, ספקים ותורמים פרטיים. הגברת המשאבים לחינוך יסודי אוניברסאלי התאפשרה באמצעות יוזמת המסלול המואץ של EFA (EFA Fast Track Initiative). 
עשור ידיעת קרוא-וכתוב של האו"ם (UNLD – United Nations Literacy Decade) (2003-2012) מעניק  תמיכה למימוש יעדי ידיעת הקרוא-וכתוב של EFA באמצעות תוכניות סיוע והגברת-מודעות ברחבי העולם.  יוזמת ידיעת-קרוא וכתוב להעצמה (LIFE – Literacy Initiative for Empowerment) מיועדת לבניית מסגרת גלובאלית בתוך ה-UNLD לתמיכה בארצות בעלות צרכי ידיעת קרוא-וכתוב החמורים ביותר.  שניים מיעדי פיתוח המילניום (Millennium Development Goals) (2000) מתייחסים במפורש לנושא החינוך: השגת חינוך יסודי אוניברסאלי ושוויון בין המינים. עם זאת, באף אחד מן המאמצים הללו לא הוגדר תפקיד ייחודי ללימוד וחינוך המבוגרים מלבד ידיעת הקרוא-וכתוב והקניית כישורי-החיים הבסיסיים. למרבה המזל, העשור לחינוך לפיתוח בר-קיימא (2005-2014 – Decade of Education for Sustainable Development) מעניק מנדט נרחב לפיו לימוד וחינוך המבוגרים עשוי לשחק תפקיד בולט.

5.
לימוד וחינוך מבוגרים הינו מענה חיוני והכרחי לאתגרים העומדים בפנינו. הם מרכיב מפתח במערכת ההוליסטית והמקיפה של הלמידה לכל החיים והחינוך המשלבים לימוד פורמאלי ובלתי-פורמאלי ואשר מטפל , אם במישרין ואם בעקיפין, בתלמידים צעירים ומבוגרים כאחד. בסופו של דבר, לימוד וחינוך מבוגרים מיועד להענקת הקשֶרים ותהליכים לימודיים אטרקטיביים המתאימים לצרכי המבוגרים כאזרחים פעילים.  הם מיועדים לפיתוח אזרחים עצמאיים ובלתי-תלויים, לבניית ולשיקום חייהם בתרבויות, חברות וכלכלות מורכבות המתפתחות ללא הרף – בעבודה, במשפחה ובקהילה ובחיים החברתיים. הצורך להחליף עבודות מסוגים שונים במהלך החיים, ההתאמה להקשרה ולמצבים חדשים של עקירה והגירה, החשיבות של יוזמות עסקיות והיכולת לשמור על השיפור ברמת החיים – אלה ונסיבות סוציו-אקונומיות אחרות דורשים את המשך הלימוד לאורך כל חיי המבוגר. לימוד וחינוך מבוגרים לא רק מעניקים כישורים ספציפיים, אלא גם מהווים גורם מפתח בשיפור הביטחון העצמי, ההערכה העצמית, תחושת הזהות המבוססת והתמיכה ההדדית.

6.
ההערכה כיום שעבור כל שנה בה רמת החינוך באוכלוסיה המבוגרת עלתה, קיימת עלייה מתואמת של 3.7% בצמיחה הכלכלית לטווח הארוך ועלייה של 6% בהכנסה לנפש.  אף על פי כן, לימוד וחינוך מבוגרים אינם קשורים רק בהוצאות החברתיות והכלכליות. ההשקעה בהם היא השקעה בתקווה ובעתיד. 
ההתקדמות בלימוד וחינוך המבוגרים מאז CONFINTEA V
7.
דוחות ארציים אשר הוגשו ע"י 154 המדינות החברות כחלק מן ההכנות לוועידת CONFINTEA VI והדיון בדבר נוהגי העבודה היעילים במהלך וועידות ההכנסה האזוריות הראו  מידת מה של התקדמות וחדשנות בתחום הלימוד והחינוך למבוגרים מבחינת הלמידה לכל החיים. מלבד הדוגמה של אסטרטגיית הלמידה לכל החיים המיושמת בימים אלה ע"י האיחוד האירופי, אשר הופעלה לראשונה בשנת 2000, ומדיניויות ארציות רלוונטיות בקרב המדינות החברות, כמה מן המדינות חברות בדרום הנהיגו מדיניויות וחקיקה מקיפות לחינוך וללימוד מבוגרים, וכמה אף העניקו התייחסות מיוחדת לנושא בחוקתן. הגישות הסיסטמתיות ללימוד וחינוך המבוגרים, בהתאם למסגרות מדיניות, מצויות לפי שעה בתהליך של פיתוח, ואף ישנן מספר דוגמאות לרפורמות מדיניות תקדימיות.
8.
תוכנית ויוזמות להקניית ידיעת קרוא-וכתוב הופעלו מחדש והואצו בכמה מן המדינות החברות. במשך השנים 2000-2006 ראינו עלייה בשיעורי ידיעת הקרוא-וכתוב בקרב מבוגרים מ-76% ל-84%. ההתקדמות נרשמה בעיקר במדינות המתפתחות. כמה מן הממשלות פעלו נמרצות בשיתוף עם החברה האזרחית על מנת להעניק הזדמנויות לימוד בלתי-פורמאליות  בגישות כגון faire-faire, בשילוב מגוון רחב של תוכן, יעדים וקבוצות יעד. מתן חינוך בלתי-פורמאלי עבר תהליך של גיוון, ועתה היא מכסה נושאים כגון זכויות אדם, אזרחות, דמוקרטיה, חיזוק מעמד האישה, מניעת HIV, בריאות, הגנה סביבתית ופיתוח בר-קיימא. אירועי קידום כגון: שבוע התלמיד המבוגר (Adult Learners' Weeks) ופסטיבלי לימוד, וכן תנועות מקיפות כגון "הערים הלומדות" ו"חבלי הארץ הלומדים" (Learning Cities and Learning Regions), תורמים באופן משמעותי לתחום לימוד וחינוך מבוגרים.

9.
נצפו כמה סימנים משכנעים והכרה הולכת וגוברת בקרב המדינות החברות ביתרונות שבהענקת חינוך ולימוד מבוגרים הרגיש למגדר, ובפרט בכל הנוגע לנשים. טכנולוגיות מידע ותקשורת ולמידה פתוחה ומרחוק מאומצות בהדרגה ומגיבות לאיטן לצרכים הספציפיים של תלמידים אשר, עד לתקופה האחרונה, נמנעה מהם הגישה לחינוך מסוג זה. למידת שפת-האם זוכה להתייחסות הולכת לגוברת במדיניויות הארציות בהקשרים רב-לשוניים ורב-תרבותים, אף על פי שרק מעט מן המדינות יישמו נהלי מדיניות מקיפים בתחום.

10.
החל יישומן של מערכות של מידע, תיעוד, ניטור והערכה בתוכניות ללימוד וחינוך מבוגרים קיימת עלייה הדרגתית במספר כלים שימושיים ומערכות הקיימות להכרה, אימות והסמכה של מסגרות חינוכיות, לרבות גופים ונהלים להבטחת איכות. יצירת סינרגיות בין מסגרות החינוך הפורמאליות והבלתי-פורמאליות מעניקה תוצאות טובות יותר הן עבור תלמידים עצמאיים והן עבור מערכות חינוך, שכן המשאבים והכשירויות הקיימים מנוצלים ביעילות רבה יותר.

11.
לימוד המבוגרים משגשג כאשר המדינות מיישמות יוזמות דרושות בשיתוף עם מוסדות החברה האזרחית, המגזר התאגידי וארגוני העובדים. שותפויות פרטיות-ציבוריות קונות לעצמן מעמד הולך וגדל, ומאמצי שיתוף פעולה מסוג "דרום-דרום" ויוזמות שת"פ "צפון-דרום-דרום" רושמים לעצמם הצלחה משמעותית בבניית צורה חדשה של לימוד מבוגרים לפיתוח בר-קיימא, שלום ודמוקרטיה. גופים וסוכנויות אזוריים ועל-לאומיים משחקים תפקיד חשוב ומחולל שינוי, המשפיע  והמשלים את פועלן של המדינות השונות. 
האתגרים העומדים בפני לימוד וחינוך מבוגרים
12.
למרות ההתקדמות שנרשמה, הדוחות הארציים והדוח הגלובאלי על לימוד וחינוך המבוגרים (GRALE), אשר הופקו עבור וועידת CONFINTEA VI, מציגים בפנינו אתגרים חברתיים וחינוכיים חדשים אשר צפו במקביל לבעיות הקיימות, אשר חלקם החמירו בינתיים, ברמה הארצית, האזורית והגלובאלית. הכרחי לציין כי ציפייתנו לבנות מחדש ולחזק את לימוד וחינוך המבוגרים לאור וועידת CONFINTEA V לא נתממשה. 

13.
תפקידם ומקומם של לימוד וחינוך מבוגרים ממשיכים לסבול מעדיפות נמוכה. באותו הזמן, תחומי המדיניות מחוץ לחינוך אינם מכירים ומשלבים את התרומות המשמעותיות המוצעות ע"י לימוד וחינוך מבוגרים עבור פיתוח כלכלי, חברתי ואנושי נרחב יותר. תחום לימוד וחינוך מבוגרים נותר מבוזר. מאמצי הסיוע מפוזרים לאורך כמה חזיתות, והאמינות הפוליטית מדוללת בדיוק מפני טיבו הבלתי-אחיד של תחום לימוד וחינוך מבוגרים, המונע את זיהויים הברור באף זירת מדיניות חברתית מייצגת. היעדרותו התכופה של נושא חינוך המבוגרים מסדר-יומן של סוכנויות ממשלתיות עולה בקנה-אחד על שיתוף-הפעולה הבין-משרדי החסר, המבנים הארגוניים החלשים והקשרים הדלים בין מגזר החינוך (הן הפורמאלי והן הבלתי-פורמאלי) ובין המגזרים השונים. בהתייחס להכרה ולהסמכת מסגרות הלימוד, הן מנגנונים פנים-ארציים ומאמצים בינלאומיים מעניקים דגש בלתי הולם למיומנויות וכישורים הזוכים להכרה פורמאלית, ולעיתים רחוקות מכלילים מסגרות לימוד בלתי-פורמאליות וניסיוניות. הפער בין המדיניות הכתובה ובין היישום בשטח הולך ומתרחב כאשר פיתוח המדיניות מבוצע בבידוד, ללא התערבות חיצונית או תשומה (מן העוסקים בתחום הרלוונטי ומן המוסדות להשכלה גבוהה) ומצידם של ארגונים אחרים של מחנכים בחינוך הצעירים והמבוגרים.

14.
לא מתקיימת מידה מספקת של תכנון כלכלי ותכנון לטווח-הרחוק על מנת לאפשר ללימוד וחינוך מבוגרים לתרום באופן משמעותי לעתידנו. יתרה מכך, המגמה הרווחת והמתעצמת של ביזור קבלת-ההחלטות אינה תמיד עולה בקנה-אחד עם הקצאות תקציביות מספקות בכל הרמות, או עם האצלת סמכויות תקציביות מתאימות. לימוד וחינוך מבוגרים אינם זוכים להתייחסות מספקת באסטרטגיות הסיוע של תורמים בינלאומיים ואינם נחשפים למאמצים מתמשכים לתיאום והרמוניזציית תרומות. חילוץ מחובות עד כה לא סייע באופן משמעותי לתחום לימוד וחינוך המבוגרים.
15.
אף על פי שאנו חוזים במגוון הולך וגדל של תוכניות לימוד וחינוך מבוגרים, הדגש המרכזי הוא לפי שעה על חינוך והכשרה מקצועית ותעסוקתית. גישות משולבות יותר ללימוד וחינוך מבוגרים העוסקות בפיתוח בכל היבטיו (הכלכלי, בר-הקיימא, הקהילתי והאישי) אינן קיימות. יוזמות לשוויון מגדרי אינן תמיד מובילות לתוכניות רלוונטיות יותר להגברת ההשתתפות הנשית. במקביל, תוכניות ללימוד וחינוך מבוגרים לעתים רחוקות מטפלות כיאות באוכלוסיות ילידות ובאוכלוסיות חקלאיות ומהגרים. מגוון התלמידים, מבחינת גילם, מינם, רקעם התרבותי, מעמדם הכלכלי, צרכיהם החיוניים – לרבות מוגבלויות – ושפתם, אינו משתקף בתוכן ויישום בתוכניות. מדינות מעטות מקיימות מדיניות רב-לשונית עקבית לקידום שפות-אם, אך הדבר לרוב חיוני ליצירת סביבה קוראת וכותבת, ובפרט עבור שפות ילידות ושפות מיעוטים.

16.
לימוד וחינוך מבוגרים, זוכה לכל היותר להתייחסות במונחים רחבים ביותר, מופיע רק לעתים רחוקות בסדר-היום ובהמלצות של סוכניות הבינלאומיות, ולרוב הם נתפשים כמונח נרדף להקניית ידיעת קרוא-וכתוב הבסיסית. עם זאת, ידיעת קרוא-וכתוב הינה, ללא ספק, כישור חסר-תחליף, וההיקף העצום של אתגר ידיעת קרוא-וכתוב מכוון את האצבע המאשימה כלפיי האימוץ הבלתי הולם של אמצעים ויוזמות אשר הושקו בשנים האחרונות. שיעורי ידיעת קרוא-וכתוב נמוכים קבועים מעוררים את השאלה האם הושקעו מאמצים פוליטיים וכלכליים מספקים מצד הממשלות והסוכנויות הבינלאומיות. 

17.
המחסור בהזדמנויות להתמקצעות ולהכשרה עבור מחנכים גרם לנזק רב עבור איכות הלימוד והחינוך למבוגרים, וכן גם המרקם העני של סביבת הלמידה, מבחינת הציוד, החומרים ותוכניות הלימוד הקיימות. רק לעתים רחוקות מתבצעת הערכת צרכים ומחקר על בסיס סיסטמתי בתהליך התכנון על מנת לקבוע תכנים, פדגוגיה, שיטות העברה ותשתית תומכת מספקים. כמו כן, אין מנגנון לניטור, הערכה ומשוב קבוע במרחב האיכות של לימוד וחינוך מבוגרים. כאשר אלה מתקיימים, רמות המורכבות שלהם כפופות למתחים הגלומים באיזון האיכות לעומת כמות ההיצע.

18.
הצהרת עדויות זו מפרטת את הרציונל הכולל עבור ההמלצות והאסטרטגיות כפי שהן מפורטות לעיל בתוכנית Belem לפעולה.

